“พิชญ์” ยันวันนี้ไม่เทขาย JAS-W3 เหตุไม่ต้องการให้เกิดไดลูท หนุนกำไรต่อหุ้นสูงขึ้น
“พิชญ์” ยืนยันวันนี้ไม่เทขาย JAS-W3 ที่ถืออยู่ 900 ล้านหน่วยออกมาแน่นอน เหตุไม่ต้องการให้เกิดหุ้นใหม่กว่า 1,000 ล้านหุ้น จากการแปลงสิทธิ์ เชื่อหนุนกำไรต่อหุ้นสูงขึ้น
“พิชญ์” ยันวันนี้ไม่เทขายJAS-W3 เหตุไม่ต้องการให้เกิดไดลูท หนุนกำไรต่อหุ้นสูงขึ้น
9 มิ.ย. 2563

นายพิชญ์ โพธารามิก ผู้ถือหุ้นใหญ่ บริษัท จัสมิน อินเตอร์เนชั่นแนล จำกัด (มหาชน) หรือ JAS เปิดเผยกับ “ข่าวหุ้นธุรกิจ” ว่า ตนเองจะไม่ขายใบสำคัญแสดงสิทธิซื้อหุ้นสามัญของบริษัท ครั้งที่ 3 หรือ JAS-W3 ที่ถืออยู่จำนวนประมาณ 900 ล้านหน่วย ออกมาในวันนี้ (9 มิ.ย. 63) ซึ่งถือเป็นวันสุดท้ายที่ JAS-W3 จะซื้อขายในตลาดหลักทรัพย์ฯได้
โดยการที่ตนเองไม่ขาย JAS-W3 ที่ถืออยู่ทั้งหมดออกมา ก็จะทำให้ไม่ต้องเกิดหุ้นเพิ่มใหม่อีก 1,000 กว่าล้านหุ้น  ซึ่งจะทำให้กำไรต่อหุ้นสูงขึ้น ตามที่เคยกล่าวไว้ก่อนหน้านี้
“ผมไม่ขาย JAS-W3 ก็จะไม่เกิดหุ้นใหม่อีก 1,000 กว่าล้านหุ้น  ทำให้กำไรต่อหุ้นสูงขึ้น ตามที่ผมเคยบอกไปแล้วก่อนหน้านี้” นายพิชญ์ กล่าว
อนึ่งก่อนหน้านี้ นายพิชญ์ เคยเปิดเผยว่า จะไม่ใช้สิทธิแปลง JAS-W3 ที่ถืออยู่จำนวนประมาณ 900 ล้านหน่วย ที่กำหนดใช้สิทธิ์ครั้งสุดท้ายในวันศุกร์ที่ 3 ก.ค. 2563 เนื่องจากปัจจุบัน JAS  มีกระแสเงินสดที่แข็งแกร่งอยู่แล้ว และการที่ไม่แปลง JAS-W3 ก็จะทำให้ไม่ต้องเพิ่มหุ้นใหม่เข้ามาอีก และทำให้กำไรต่อหุ้นสูงขึ้น
ทั้งนี้  JAS-W3 กำหนดระยะเวลาการหยุดพักการซื้อขายใบสำคัญแสดงสิทธิ (การขึ้นเครื่องหมาย SP) เป็นวันที่ 10 มิ.ย.-3 ก.ค. 2563 และวันปิดสมุดทะเบียนเพื่อพักการโอนใบสำคัญแสดงสิทธิ เป็นวันที่ 12 มิ.ย.-3 ก.ค. 2563
ขณะที่ระยะเวลาแจ้งความจำนงในการใช้สิทธิ คือ วันที่ 18 มิ.ย.-2 ก.ค. 2563 (เฉพาะวันทำการ) เวลา 9.00 -15.30 น. และวันกำหนดการใช้สิทธิครั้งสุดท้ายเป็นวันที่ 3 ก.ค. 2563 โดยอัตราการใช้สิทธิ ใบสำคัญแสดงสิทธิ JAS-W3 1 หน่วย ต่อ หุ้นสามัญ 1.267 หุ้น ราคาการใช้สิทธิ 3.392 บาทต่อหุ้น
โดยเมื่อครบกำหนดอายุของใบสำคัญแสดงสิทธิในวันที่ 5 ก.ค. 2563 ใบสำคัญแสดงสิทธิ JAS-W3 จะพ้นสภาพจากการเป็นหลักทรัพย์จดทะเบียนในวันทำการถัดไป ซึ่งตรงกับวันที่ 7 ก.ค. 2563
ผู้สื่อข่าวรายงานว่า ในวันนี้ความเคลื่อนไหวราคาหุ้น JAS และ JAS-W3 ปรับตัวลดลงตามแรงซื้อทำกำไรกำไรของนักลงทุน เนื่องจากเป็นวันสุดท้ายที่ JAS-W3 จะซื้อขายได้
โดยราคาล่าสุดปิดตลาดภาคเช้าวันนี้ (9 มิ.ย.63) JAS อยู่ที่ 4.02 บาท ลดลง 0.04 บาท หรือคิดเป็นลดลง 0.99% มูลค่าซื้อขาย 341.84 ล้านบาท และ JAS-W3 ราคาล่าสุดอยู่ที่ 0.66 บาท ลดลง 0.06 บาท หรือคิดเป็นลดลง 8.33% มูลค่าซื้อขาย 14.73 ล้านบาท